Tovovavy sahabo ho 22 taona i fanja mampihaingo sy mikarakara ny vatany no andaniany fotoana betsaka eo amin’ny fiainany, hainy tokoa ny mampifanaraka ny lokom-pitafiany amin’ny poketrany, ny halavan’ny akanjony amin’ny haavon’ny kirarony, ny lokon’ny firavaka amin’ny kojakojan-tarehy samihafa, hany ka mampitombo ny hatsaram-bika aman’endrika nananany ny fiangaliany izany indray maraina, sondriana aoka izany izy teo anoloan’ny fitaratra apetaka ny kavina dia bikabikaina eo ; ahodinkodina ny loha ka mipelipelika aoka izany ny jejo alohan’ny tompony , toa tsy nahafa-po azy anefa fa voatery nesorina sy nosoloina hafa. Osorany lokomena indray fa diso manify. Tsy misy tsy nandaniana fotoana izay rehetra mipetraka eny amin’ny tenany ; eny fa na dia hatramin’ny akanjo aza dia intelo soloina satria nahitana tsininy kely foana mitaha amin’ireo haingon-tarehy efa voahosotra. Lany teo ny ora roa ka tsy tsaroany intsony ny fotoana fiaingana ao an- trano hamonjena ny asa aman-draharaha isan’andro ; ka nahatonga azy ho diso fidirana tany am-piasana. Rakotry ny tahotra sy tebiteby tokoa ity tovovavy satria malaza masiaka sy lozabe ary tena sarotiny amin’ny ora fidirana ny mpampiasa azy ; nefa tsy maintsy mandalo eo anatrehany vao afaka mandeha mamonjy ny asa. Toran-kovitry i fanja nigadona teo anetrehan’ny tale, tsinjony mantsy ilay famantaranandro teo amin’ny lafin-drindrina avaratra fa efa manondro amin’ny sivy ora sy sasany, tsapany ihany koa fa diso ora iray sy sasany be izao ny fidirany ny toeram-piasana. Tsy nahateny i fanja na dia te-hilaza fialan-tsiny mafy aza, noho ny tahony, hany ka ny arahaba monja no voatonon’ny vavany ; ary narahiny tsiky malefaka izany avy eo nanaronany ny tebitebiny sy ny ahiahiny. Taitra ity tale nandre izany ka napetrany ny peniny dia nitraka izy hijery ity olona niarahaba azy, tsy namaly izany anefa ity lehilahy fa avy hatrany dia nitsiky ihany koa ; ka noloa- bava hoe ramatoa kely fanja ! Gaga sy toa natahotra ity tovovavy satria nanolo-tanana hiarahaba azy ny lehibeny, izay tsy fanaony mihitsy, nofihininy mafy koa ny tanan’i fanja sady narahiny teny malefaka hoe mandehana akia, vonjeo ny asa fa tsy maninona a ! Ny mason’ingahy rainy amin’izany manarangarana mijery ny akanjon’i fanja hatrany an-tsasa-pe ihany. Dia lasa i fanja, sadaidaikatra nahita ny fihetsik’ity lehibeny. Nanara-maso an’i fanja hatrany koa anefa ity mpampiasa azy ary mbola niteny hoe ataovy tsara ny asa fanja a ! Nitodika i fanja nandre izany ka ny lohany no nahatokatony ho fanekeny ny tenin’ny lehibeny, teo an-danin’izay dia nopihin’ity lehibeny maso ity tovovavy tsara loatra raha izy niherika iny. Nahodin’i fanja anefa ny lohany hibanjina ny lalana manoloana azy ka ny hamonjy ny biraony no masaka an-dohany. Tsitapitapitr’izay, ’ty ratovohery nigadona teo anoloan’ingahy tale, mba hiala tsiny ihany koa noho ny fahadisoam-pidirana. Vinitra sy tezitra aoka izany nefa ny anao lahy raha nahita an-dratovohery teo anoloany ka hoy izy zao ialahy ry letovo vao miditra ny toeram-piasana ! Saika hanazava ratovohery nefa ny azy foana no mivatravatra ka hoy ihany izy fampitandremana voalohany ho an’ialahy izao ry letovo fa raha miverina fanindroany ny toy izao dia mandeha avy hatrany ialahy ! Ankona foana teo ratovohery nandre izany ka tsy hitany izay hatao fa toa nihazoazo teo fotsiny na dia saika hilaza ny tsy fahasalaman-janany aza izy ary lasa ialahy mamonjy ny asan’ialahy amin’izay ! Hoy ihany ingahy tale. Toy ny vara-datsaka ny nahenoan-dratovohery izany rehetra izany, ka hany heriny dia nitsaitsaika namonjy ny asa fanaony isan’andro. Ny ampitson’io dia novorian-dratovohery ny lehilahy rehetra tao am-piasana ka nitantarany ny zava-nanjo azy ary nilazany hoe ndao isika ry zalahy hitaky ny zontsika hitoviana amin’ny vehivavy any amin’ingahy tale, ka ny hangatahantsika aminy dia ny mba hahazoan’ny lehilahy miditra malalaka tsy arahin-tsazy raha toa diso fidirana aty am- piasana izy. Raha tsy manaiky izany moa ingahy rainy dia toriantsika eny amin’ny tany ama-monina.